SL Uradni list Evropske unije L 172/1

UREDBA KOMISIJE (EU) 2016/1015

z dne 17. junija 2016

o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za 1-naftilacetamid, 1-naftilocetno kislino, kloridazon, fluazifop-P, fuberidazol, mepikvat in tralkoksidim v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 14(1)(a) in člena 49(2) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za 1-naftilacetamid, 1-naftilocetno kislino, kloridazon, fluazifop-P, fuberidazol, mepikvat in tralkoksidim so bile določene v delu A Priloge III k Uredbi (ES) št. 396/2005.

(2) Za 1-naftilacetamid in 1-naftilocetno kislino je Evropska agencija za varnost hrane (v nadaljnjem besedilu: Agencija) predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (2). Predlagala je spremembo opredelitve ostanka in ugotovila, da v zvezi z MRL za jabolka, hruške, paradižnik in jajčevce nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe. Agencija je ugotovila, da v zvezi z MRL za pomaranče, limone, mandarine, češnje, breskve, slive, grozdje, jagode, maline, namizne oljke, kivije/aktinidije, krompir, papriko, kumare, bučke, melone, lubenice, špinačo, fižol (svež, s stroki), fižol (svež, brez strokov), grah (svež, s stroki), grah (svež, brez strokov), šparglje/beluše, zeleno, artičoke, fižol (sušen), koren cikorije ni na voljo nobenih informacij in da je potreben nadaljnji premislek odgovornih za obvladovanje tveganja. MRL za te proizvode bi bilo treba določiti v višini specifične meje določljivosti.

(3) Za kloridazon je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (3). Predlagala je spremembo opredelitve ostanka. Priporočila je znižanje MRL za koren sladkorne pese. Za druge proizvode je priporočila ohranitev obstoječih MRL. Ugotovila je, da v zvezi z MRL za motovilec, solato, endivijo/eskarijolko, krešo, rano barbico, rukvico, ogrščico, tolščakovke, šparglje/beluše, kardij, zeleno, koromač/komarček, artičoke, por, rabarbaro, zeliščne čaje (sušene, cvetove), zeliščne čaje (sušene, liste), začimbe (skorjo), začimbe (brste) in začimbe (cvetne pestiče) ni na voljo nobenih informacij in da je potreben nadaljnji premislek odgovornih za obvladovanje tveganja. Navedla je, da se pričakuje tveganje za akumulacijo ostankov kloridazona v nekaterih kmetijskih rastlinah, gojenih s kolobarjenjem, in izračunala MRL za zadevne proizvode, ki upoštevajo navedeno tveganje za akumulacijo po različnih intervalih za ponovno zasajanje, ter odgovornim za obvladovanje tveganja prepustila izbiro zahtevane možnosti. Ostanke zadevnih proizvodov, za katere se ne sme uporabiti aktivna snov, so neizogibno povzročila tla, na katerih je bila aktivna snov predhodno uporabljena za druge kmetijske rastline. Ker tveganja za potrošnike ni, bi bilo treba MRL za zadevne proizvode določiti v Prilogi II k Uredbi (ES) št. 396/2005 na ravni, ki jo določi Agencija. Agencija je ugotovila, da v zvezi z MRL za rdečo peso, hren, česen, čebulo, šalotko, liste in poganjke kapusnic, špinačo, liste blitve, zelišča, svinjsko mišičevje, maščevje, jetra in ledvice, goveje mišičevje, maščevje, jetra in ledvice, ovčje mišičevje, maščevje, jetra in ledvice, kozje mišičevje, maščevje, jetra in ledvice ter kravje, ovčje in kozje mleko nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za te proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(4) Za fluazifop-P je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (4). Predlagala je spremembo opredelitve ostanka. Priporočila je znižanje MRL za grenivke, pomaranče, limone, limete, mandarine, mandeljne, brazilske oreške, indijske orehe, kostanj, lešnike, oreške makadamije, pekane, pinjole, pistacije, orehe, jabolka, hruške, kutine, marelice, češnje, breskve, slive, namizno in vinsko grozdje, rozgasto sadje, drugo drobno sadje in jagodičje, fige, namizne oljke, kumkvate, kivije/aktinidije, banane, ananase, jam, česen, šalotko, kumare, kumarice za vlaganje, solato in solatnice, špinačo, tolščakovke, liste blitve, vitlof, zelišča, šparglje/beluše, zeleno, koromač/komarček, suhi grah, sončnična semena, semena oljne ogrščice, gorčična semena, semena borage, seme navadnega rička, oljke za proizvodnjo olja in koren cikorije. Za druge proizvode je priporočila dvig ali ohranitev obstoječih MRL. Pri MRL za paradižnik, papriko, glavnato zelje in svež fižol brez strokov je ugotovila tveganje za potrošnike. Zato je te MRL primerno znižati. Ugotovila je, da v zvezi z MRL za jagode, korenje, zeliščne čaje (sušene cvetove, liste in korenine), hmelj, začimbe (semena, sadje in jagodičje ter korenine in korenike), svinjsko mišičevje, maščevje, jetra in ledvice, goveje mišičevje, maščevje, jetra in ledvice, ovčje mišičevje, maščevje, jetra in ledvice, kozje mišičevje, maščevje, jetra in ledvice ter kravje, ovčje in kozje mleko ter ptičja jajca nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za te proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe. Agencija je ugotovila, da v zvezi z MRL za spomladansko čebulo, por in bombaževo seme ni na voljo nobenih informacij in da je potreben nadaljnji premislek odgovornih za obvladovanje tveganja. MRL za te proizvode bi bilo treba določiti v višini specifične meje določljivosti.

(5) Za fuberidazol je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (5). Priporočila je znižanje MRL za ječmen, oves, rž in pšenico.

(6) Za mepikvat je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (6). Predlagala je spremembo opredelitve ostanka in priporočila dvig ali ohranitev obstoječih MRL za številne proizvode. Ugotovila je, da v zvezi z MRL za semena oljne ogrščice nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za ta proizvod določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe. Agencija je ugotovila, da v zvezi z MRL za lanena semena in sončnična semena ni na voljo nobenih informacij in da je potreben nadaljnji premislek odgovornih za obvladovanje tveganja. MRL za te proizvode bi bilo treba določiti v višini specifične meje določljivosti.

(7) Za tralkoksidim je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (7). Predlagala je spremembo opredelitve ostanka in ugotovila, da v zvezi z MRL za ječmenovo zrnje in pšenično zrnje nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(8) Kar zadeva proizvode, na katerih uporaba zadevnega fitofarmacevtskega sredstva ni dovoljena in za katere ne obstajajo nobene uvozne tolerance ali mejne vrednosti ostankov po Codexu (CXL), bi bilo treba MRL določiti v višini specifične meje določljivosti ali uporabljati privzete MRL, kot je določeno v členu 18(1)(b) Uredbe (ES) št. 396/2005.

(9) Komisija se je glede potrebe po prilagoditvi nekaterih mej določljivosti posvetovala z referenčnimi laboratoriji Evropske unije za ostanke pesticidov. Pri številnih snoveh so navedeni laboratoriji ugotovili, da je zaradi tehničnega razvoja za nekatere proizvode treba določiti specifične meje določljivosti.

(10) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(11) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(12) Uredbo (ES) št. 396/2005 bi bilo zato treba ustrezno spremeniti.

(13) Da bi se omogočilo normalno trgovanje s proizvodi ter njihova predelava in uživanje, bi bilo treba v tej uredbi določiti prehodno ureditev za proizvode, ki so bili proizvedeni pred spremembo MRL in za katere je iz informacij razvidno, da je ohranjena visoka raven varstva potrošnikov. Ker tveganja za potrošnike pri sedanji MRL ni mogoče izključiti, bi bilo treba vrednost za fluazifop-P v višini 0,01 mg/kg za papriko uporabljati za vse proizvode od datuma začetka uporabe te uredbe.

(14) Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.

(15) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Prilogi II in III k Uredbi (ES) št. 396/2005 se spremenita v skladu s Prilogo k tej uredbi.

Člen 2

V zvezi z aktivnimi snovmi 1-naftilacetamid, 1-naftilocetna kislina, kloridazon, fuberidazol, mepikvat in tralkoksidim v in na vseh proizvodih se Uredba (ES) št. 396/2005 v obliki, preden je bila spremenjena s to uredbo, še naprej uporablja za proizvode, ki so bili proizvedeni pred 19. januarjem 2017.

V zvezi z aktivno snovjo fluazifop-P v in na vseh proizvodih, razen paprike, se Uredba (ES) št. 396/2005 v obliki, preden je bila spremenjena s to uredbo, še naprej uporablja za proizvode, ki so bili proizvedeni pred 19. januarjem 2017.

Člen 3

Ta uredba začne veljati dvajseti dan po objavi v Uradnem listu Evropske unije.

Uporablja se od 19. januarja 2017.

Ta uredba je v celoti zavezujoča in se neposredno uporablja v vseh državah članicah. V Bruslju, 17. junija 2016 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Evropska agencija za varnost hrane; Review of the existing maximum residue levels (MRLs) for 1-naphthylacetamide and 1-naphthylacetic acid according to Article 12 of Regulation (EC) No 396/2005 (Pregled obstoječih mejnih vrednosti ostankov (MRL) za 1-naftilacetamid in 1-naftilocetno kislino v skladu s členom 12 Uredbe (ES) št. 396/2005). EFSA Journal 2015;13(8):4213.

(3) Evropska agencija za varnost hrane; Review of the existing maximum residue levels (MRLs) for chloridazon according to Article 12 of Regulation (EC) No 396/2005 (Pregled obstoječih mejnih vrednosti ostankov (MRL) za kloridazon v skladu s členom 12 Uredbe (ES) št. 396/2005). EFSA Journal 2015;13(9):4226.

(4) Evropska agencija za varnost hrane; Review of the existing maximum residue levels (MRLs) for fluazifop-P according to Article 12 of Regulation (EC) No 396/2005 (Pregled obstoječih mejnih vrednosti ostankov (MRL) za fluazifop-P v skladu s členom 12 Uredbe (ES) št. 396/2005). EFSA Journal 2015;13(9):4228.

(5) Evropska agencija za varnost hrane; Review of the existing maximum residue levels (MRLs) for fuberidazole according to Article 12 of Regulation (EC) No 396/2005 (Pregled obstoječih mejnih vrednosti ostankov (MRL) za fuberidazol v skladu s členom 12 Uredbe (ES) št. 396/2005). EFSA Journal 2015;13(9):4220.

(6) Evropska agencija za varnost hrane; Review of the existing maximum residue levels (MRLs) for mepiquat according to Article 12 of Regulation (EC) No 396/2005 (Pregled obstoječih mejnih vrednosti ostankov (MRL) za mepikvat v skladu s členom 12 Uredbe (ES) št. 396/2005). EFSA Journal 2015;13(8):4214.

(7) Evropska agencija za varnost hrane; Review of the existing maximum residue levels (MRLs) for tralkoxydim according to Article 12 of Regulation (EC) No 396/2005 (Pregled obstoječih mejnih vrednosti ostankov (MRL) za tralkoksidim v skladu s členom 12 Uredbe (ES) št. 396/2005). EFSA Journal 2015;13(9):4227.